
According  to  the  European  Convention  for  Human  Rights,  the  right  for  life  of  every person is protected by law. Death cannot be inflicted upon a certain person in an intentional way,  with  the  exception  when  it  is  inflicted  after  a  death  penalty  sentence  established  by  a courtof law, when the infraction is penalized by the law.
Each person has the right to freedom and security. Likewise, by means of the European Convention for Human Rights, it has been established that no one can be submitted to torture or inhuman and degrading treatments.
Dreptul   militarilor   de   a   nu   fi   supuşi   torturii   şi   pedepselor   sau tratamentelor crude, inumane degradante
Potrivit Convenţiei Europene a Drepturilor Omului, dreptul la viaţă al oricărei persoane  este  protejat  prin  lege.  Moartea  nu  poate  fi  cauzată  cuiva  în  mod intenţionat decât în executarea unei sentinţe capitale pronunţate de un tribunal în cazul în care infracţiunea este sancţionată cu această pedeapsă prin lege.
Orice persoană are dreptul la libertate şi la siguranţă. Nimeni nu poate fi lipsit de libertatea sa cu excepţia următoarelor cazuri :
−          dacă este deţinut legal pe baza condamnării pronunţate de către un tribunal competent;
−          dacă  a  fost  obiectul  unei  arestări  sau  a  unei  deţineri  legale  pentru  o supunere la o hotărâre pronunţată;
−          dacă a fost arestat sau reţinut în vederea a ducerii sale în faţa autorităţii judiciare competente
−          dacă  este  vorba  de  detenţie  legală  a  unui  minor  hotărâtă  pentru educaţia sa sub supraveghere sau despre detenţia sa legală ;
−          dacă  este  vorba  despre  detenţia  legală  a  unei  persoane  susceptibile  să transmită o boală contagioasă, a unui alienat sau a unui alcoolic, a unui toxicoman sau a unui vagabond;
−          dacă  este  vorba  despre  arestarea  sau  detenţia  legală  a  unei persone  pentru  a  o  împiedica  să  pătrundă  în  mod  legal  pe  teritoriul  său  împotriva căruia se află în curs o procedură de expulzare ori de extrădare.
De asemenea, prin Convenţia Europeană a Drepturilor Omului s-a stabilit că nimeni  nu  poate  fi  supus  torturii  nici  pedepselor  sau  tratamentelor  inumane  ori degradante.
Ca  orice  om  şi  cetăţean,  fiecare  militar  are  dreptul  de  a  nu  fi  expus torturii  şi  pedepselor  sau  tratamentelor  crude,  inumane  şi  degradante, deoarece interzicerea acestora este absolută, dreptul respectiv făcând parte din  „nucleul  dur”  al  drepturilor  omului  de  la  care  nu  e  permisă  nici  o derogare, indiferent ce motivaţie ar putea fi invocată, fie ordinea şi disciplina militară  sau  obligaţia  executării  fără  şovăire  a  ordinelor,  fie  apărarea securităţii  naţionale  şi  a  ordinii  publice  sau  starea  de  război.  Atât  legislaţia internaţională,  cât  şi  cea  naţională  consideră  că  tortura  (care  e  o  formă agravată  şi  deliberată  a  pedepselor  sau  tratamentelor  crude,  inumane  ori degradante)  este  un  ultraj  adus  demnităţii  umane;  mutatis  mutandis,  ea reprezintă  un  ultraj  la  adresa  onoarei  şi  demnităţii  militare  şi,  de  aceea, trebuie  condamnată  ca  o  renegare  a  dreptului  internaţional  al  drepturilor omului şi ca o violare a libertăţilor fundamentale proclamate în constituţiile statale   şi   legile   naţionale.   Chiar   dacă   mediul   militar   are   caracteristici specifice, generate de particularităţile misiunilor încredinţate armatei, niciun stat  de  drept  nu  poate  autoriza  sau  tolera  tortura  sau  alte  pedepse  ori tratamente  crude,  inumane  sau  degradante  aplicate  membrilor  forţelor armate, nici chiar în cazul în care aceştia ar săvârşi cele mai grave delicte şi crime, punând in pericol apărarea armată a ţării.
Afirmaţiile de mai sus nu sunt valabile pentru toate epocile istorice. În trecut, practica pedepselor infamante pentru cei care nu-şi făceau datoria faţă de  societate  era  curentă,  decimarea  unor  unităţi  învinse  în  luptă  fiind doar   un   exemplu.   Treptat,   pe   măsura   „civilizării”   moravurilor comunităţilor  umane  organizate  s-a  renunţat  la  astfel  de  tratamente, România, de pildă, interzicând pedepsele corporale în armată încă din anul 1868. Este edificatoare, în acest sens, epistola domnitorului Carol I adresată ministrului de Război şi publicată in „Monitorul Oastei”, nr. 15 din 14 mai 1868:  „Respectul  ce  am  pentru  om  şi  iubirea  ce  port  ostaşului  care  are  un îndoit  titlu  la  a  mea  afecţiune,  ca  cetăţean  şi  ca  apărător  al  patriei,  m-au îndemnat  a  desfiinţa  în  armată  o  pedeapsă  care  nicidecum  nu  este  de natură  a  înălţa  în  sufletul  soldatului  sentimentele  de  onoare  şi  de morală, pedeapsă la care n-am dat niciodată sancţiunea mea decât cu inima mâhnită.  Doresc,  domnule  Ministru,  ca  la  aniversarea  suirii  mele  pe  tron, corecţiunea  corporală,  condamnată  în  mai  toate  armatele,  să  înceteze  şi  la noi  şi  ca  ea  să  fie  înlocuită  prin  altele,  mai  în  raport  cu  principiile  de umanitate”.  (Pentru  a  respecta  adevărul  istoric,  să  notăm  că  pedeapsa corporală   a   fost   reintrodusă   în   armată   în   timpul   dictaturii   militare antonesciene şi eliminată după 23 august 1944).
Este evident că, dacă la jumătatea secolului al XIX-lea se făceau astfel de  aprecieri,  cu  atât  mai  puţin  astăzi  ar  putea  fi  tolerată  tortura  în  armată împotriva militarilor, în condiţiile în care ea a fost repudiată după cel de-al Doilea Război Mondial ca fiind una din cele mai grave infracţiuni, în totală contradicţie  cu  recunoaşterea  unor  drepturi  egale  şi  inalienabile  pentru  toţi membrii   familiei   umane,   acestea   din   urmă   constituind   fundamentul libertătii, dreptăţii şi păcii în lume. Subiectul activ al acestei infracţiuni este un  agent  al  autorităţii  publice  sau  orice  altă  persoană  care  acţionează  cu titlu oficial sau la instigarea ori cu consimţământul expres sau tacit al unei asemenea  persoane,  în  timp  ce  subiectul  pasiv  este,  în  cazul  nostru,  un membru  at  forţelor  armate;  faptul  că  actul  respectiv  este  comis  cu  intenţie reprezintă elementul psihologic al infracţiunii, iar latura sa obiectivă constă în  provocarea  unei  dureri  sau  a  unei  suferinţe  puternice,  de  natură  fizică sau psihică, în special cu scopul de a obţine informaţii sau mărturisiri, de a pedepsi  persoana  respectivă  pentru  un  act  pe  care  l-a  comis  ori  de  a  o intimida.  Această  definire  a  torturii  ne  ajută  să  înţelegem  că  sancţiunile disciplinare  legale  nu  pot  fi  considerate  nicidecum  pedepse  inumane, crude sau degradante, chiar şi formele mai grave în care s-ar prezenta (spre exemplu,  arestul  şi  consemnarea).  De  asemenea,  nu  pot  fi  considerate tratamente  inumane,  crude  şi  degradante  nici  privaţiunile  specifice  vieţii militare, cum ar fi, de pildă, exerciţiile şi antrenamentele istovitoare pe timp îndelungat  şi  in  condiţii  grele,  expunerea  la  riscurile  specifice  profesiei militare sau obligaţia însuşirii tehnicilor de supravieţuire.
Pe  de  altă  parte,  mai  toate  armatele  se  confruntă  cu  ceea  ce eufemistic  s-a  definit  a  fi  „practici  neregulamentare”  sau  „ritualuri  de iniţiere” a recruţilor în „tainele” vieţii de militar de către „veterani”; aceştia din  urmă  sunt,  de  fapt,  mici  comandanţi  de  subunităţi  sau  chiar  egali  în grad cu victimele lor şi, adesea, practicile lor neregulamentare sau de iniţiere sunt  încurajate  sau  măcar  tolerate  de  către  ofiţeri  şi  subofiţeri  în  ideea instituirii  climatului  de  ordine  şi  disciplină  necesar  ascultării  orbeşte  a ordinelor  şi  îndeplinirii  misiunilor  întocmai  şi  la  timp,  fără  discuţie  şi obiecţii.  Dacă  toată  lumea  e  de  acord  că  armata  trebuie  să  se  caracterizeze prin îndeplinirea misiunilor şi supunerea faţă de ordinele ierarhice, tot atât de adevărat  este  că,  în  realitate,  practicile  neregulamentare  şi  „ritualurile  de iniţiere” reprezintă acte mascate de tortură şi de tratamente inumane, crude şi degradante. Acesta este motivul pentru care, până la urmă, ele nu fac decât să  degradeze  mediul  militar,  ordinea  şi  disciplina  adevărată,  periclitând eficacitatea  îndeplinirii  misiunilor.  În  aceste  condiţii,  autorităţile  publice civile  cu  responsabilităţi  în  conducerea  şi  controlul  forţelor  armate,  ca  şi comandanţii militari de pe toate treptele ierarhiei, au obligaţia de a concepe modalităţi  de  apărare  a  dreptului  militarilor  de  a  nu  fi  torturaţi  sau  expuşi pedepselor şi tratamentelor crude, inumane şi degradante.
Înţelegerea complexităţii interzicerii torturii în mediul militar e relevată de jurisprudenţa Curţii Europene a Drepturilor Omului. În lipsa unor speţe referitoare  la  militari,  vom  face  apel  la  cazul  Tyrer  contra  Regatului  Unit (pedepse corporale) şi la cazul Irlanda contra Regatului Unit (tortura). Astfel, în primul caz, pedeapsa cu trei lovituri de vergea, aplicată unui tânăr de 15 ani,  constituia  o  pedeapsă  degradantă  (fără  a  fi  o  tortură  ori  o  pedeapsă inumană,  în  sensul  că  suferinţa  pe  care  a  provocat-o  nu  a  atins  nivelul implicat  de  aceste  noţiuni)  prevăzută  de  art.  3  al  Convenţiei  Europene  a Drepturilor Omului, deoarece  umilirea  şi  dispreţuirea  provocate  trebuie  să atingă  un  nivel  deosebit  şi  să  difere  de  elementul  obişnuit  de  umilire  pe care-l  comportă  în  mod  normal  şi  aproape  inevitabil  pedepsele  judiciare instituţionalizate; deşi victima nu a suferit leziuni fizice grave sau durabile, pedeapsa sa — constând în a-i trata ca pe un obiect în mâinile puterii politice —  a  adus  atingere  demnitătii  şi  integrităţii  fizice  a  acestuia,  ea  încercând angoasa de a aştepta violentele care i-au fost aplicate.
În  cel  de-al  doilea  caz,  s-a  stabilit  că  tratamentul  constând  în îndeplinirea  forţată  de  exerciţii  dificil  de  suportat  n-a  încălcat  în  niciun fel art. 3 care interzice tortura şi tratamentele inumane sau degradante, dar că loviturile de pumni şi de picioare, ca şi unele tehnici de interogatoriu „sub presiune” ori „de privare senzorială”, se constituie în practici de tratamente inumane  şi  degradante,  fără  a  fi  totuşi  tortură,  deoarece  tehnicile respective nu au cauzat suferinţe de intensitatea şi cruzimea deosebită pe care le implică noţiunea de tortură.
Militarii  nu  pot  tortura  sau  aplica  pedepse  sau  tratamente  inumane sau  degradante  persoanelor  aflate  sub  autoritatea  lor  sau  în  zona  de responsabilitate.
Această  interdicţie  reprezintă  cealaltă  faţetă  a  dreptului  fiinţelor umane  de  a  nu  fi  supuse unor tratamente crude ori degradante şi se aplică atât în situaţia când în timp de pace anumite persoane, civile sau militare, s-ar  putea  afla  sub  autoritatea  militară  cât  şi,  mai  ales,  în  timpul  stărilor excepţionale  (urgenţă  şi  asediu)  sau  în  caz  de  război,  când  atribuţiiie autorităţilor  militare  pot  fi  extinse  în  zona  lor  de  responsabilitate.  Pentru acest motiv, convenţiile de drept internaţional umanitar au prevederi exprese la   adresa   militarilor   privind   interzicerea,   atât   în   conflictele   armate internaţionale, cât şi in cele fără caracter internaţional, a atingerilor aduse vieţii,  sănătătii  şi  integrităţii  fizice  şi  morale  a  persoanelor, în special a omorului,  a  torturji  sub  toate  formele  sale  (fie  fizice,  fie  mentale),  a pedepselor  corporale,  a  mutilărilor,  a  atingerilor  împotriva  demnităiţii persoanelor,  mai  ales  a  tratamentelor  umilitoare  şi  degradante,  ca  şi  a ameninţării de a comite oricare din actele citate mai sus; dispoziţii speciale există mai  ales  pentru  internaţii  civili,  persoanele  deţinute  de  autorităţile  militare  şi prizonierii  de  război,  în  sensul  că  acestea  trebuie  protejate  tot  timpul  contra   oricărui  act  de  violenţă  sau  de  intimidare,  împotriva  lor  neputându-se exercita nicio tortură fizică sau morală şi nicio constrângere spre a se obţine informaţii de orice fel, cei care refuză să răspundă neputând fi nici ameninţaţi, nici insultaţi şi nici expuşi la neplăceri sau dezavantaje de orice natură ar fi ele. Dispoziţiile speciale de interzicere a torturării persoanelor deţinute de autorităţile militare în timp de război au fost generate de faptul că obţinerea de informaţii necesare pentru desfăşurarea eficace a operaţiunilor include, ca surse, şi prizonieri, refugiaţi, dezertori, civili etc., astfel încât  regulamentele  militare  naţionale  fac  precizări  pentru  astfel  de  situaţii, torturarea fizică şi mentală, orice altă formă de coerciţie fiind prohibite expres. Spre  exemplu,  articolul  93  al  Regulamentului  american  al  dreptului  războiului terestru FM 27-10, din  1956, şi articolul 625 al Regulamentului britanic, din 1958, se  referă  chiar  la  interogarea  prizonierilor şi a altor persoane protejate. De altfel, sistematizând  dispoziţiile  convenţiilor  de  la  Geneva,  Statutul  Curţii  Penale Internaţionale   cu   caracter   permanent,   din   1998,   defineşte   drept   crime împotriva umanităţii şi crime de război atât tortura, cât şi tratamentele inumane, inclusiv fapta de a cauza cu intenţie suferinţe mari sau de a vătăma grav integritatea fizică sau sănătatea ori atingerile aduse demnităţii persoanei, îndeosebi tratamentele umilitoare şi degradante. Reamintim, în acest context, că, potrivit Statutului  Curţii, şefii militari şi alti superiori ierarhici răspund pentru crimele respective comise de subordonaţii lor, dacă ştiau sau ar fi trebuit să ştie că s-au comis aceste infracţiuni şi  n-au  luat  măsurile  necesare  şi  rezonabile  pentru  a  le  stopa  ori  reprima,  iar subordonaţii nu sunt exoneraţi de răspunderea lor penală prin faptul că au comis infracţiunile la ordinul unui guvern, al unui superior, militar sau civil (vezi, pentru detalii, revista „Spirit militar modern”, nr. 1/2002).
Adevărul este însă că atât operaţiile de război, cât şi operaţiile altele decât războiul constituie un mediu care, prin natura sa, e permisiv la încălcarea interdicţiei de a tortura şi aplica tratamente crude, inumane şi degradante, atât din cauza unor scuze ideologice (apărarea patriei, a ordinii, a religiei, a doctrinei politice, a rasei), cât şi a unor alibiuri strategice (înfrângerea adversarului cu cruţarea propriilor forţe, prevenirea şi contracararea intenţiilor inamicului, descurajarea adversarului de a  comite  anumite  acte).  Aşa  se  face  că  acest  drept  al  oricărei  fiinţe  umane  este adesea încălcat, dacă avem în vedere numai consecinţele războiului din Moldova, rapoartele  organizaţiei  Amnesty  International  dezvăluind  că  în  autoproclamata republică  transnistreană  cel  puţin  trei  prizonieri  politici  (Andrei  Ivantoc,
Tudor  Petrov-Popa  şi  Alexandru  Leşco,  ultimul  eliberat  între  timp)  sunt deţinuţi  în  condiţii  inumane  şi  degradante;  de  altfel,  Curtea  Europeană  a Drepturilor  Omului  s-a  pronunţat,  la  7  mai  2004,  după  patru  ani  de  la sesizare,  asupra  dosarului Ilaşcu (care  îi  includea  şi  pe  ceilalţi  trei)  contra Federaţiei  Ruse  şi  Republicii  Moldova.  Tribunalul  Penal  Internaţional pentru  fosta  Iugoslavie  a  pronunţat  sentinţe  în  care  a  calificat  tortura  drept crimă de război, aşa cum o demonstrează cazurile Celebici şi Furundzija, din 1998,  şi  Foca,  din  2001.  Trebuie  spus  că  nu  numai  militarii  aparţinând   forţelor  armate  ale  unor  state  cu  regim  agresiv  sau  dictatorial  săvârşesc această   violare   a   dreptului   internaţional   umanitar,   ci   chiar   şi   cei aparţinând unor state democratice, considerate civilizate, state de drept, în care drepturile omului reprezintă cu adevărat o valoare ce este preţuită  şi apărată;  aşa  este,  de  pildă,  cazul  unor  militari  canadieni  aparţinând unui grup  de  luptă  dintr-un  regiment  de  aviaţie  aflat  în  Somalia,  în  misiunea UNOSOM II, care au omorât în bătaie, în 1993, un somalez care încercase să  fure  din  tabăra  canadiană.  După  procese  care,  în  urma  recursurilor,  au durat  trei  ani,  implicând  nouă  militari  (nu  numai  autori  direcţi,  soldaţi  şi gradaţi,  ci  şi  comandanţii  lor,  un  maior,  doi  căpitani  şi  un  locotenent-colonel), autorii direcţi ai torturii şi omorului au fost găsiţi vinovaţi (unul a încercat să se sinucidă şi e internat în spital şi altul a fost condamnat la cinci ani închisoare şi îndepărtat din armată), iar unii dintre superiorii lor au   primit   sancţiuni   de   retrogradare,   mustrare,   mustrare   severă, îndepărtare  din  armată  şi  închisoare  între  trei  luni  şi  un  an  pentru neglijenţă  in  serviciu,  încălcarea  regulilor  de  angajare  (RDE),  vătămări corporale  şi  prejudicierea  bunei  ordini  şi  disciplinei.  Pentru  analizarea cauzelor  acestui  eveniment,  Ministrul  canadian  al  Apărării  a  constituit  un Grup de Lucru pentru Somalia şi o Comisie de Anchetă care, după patru ani de dezbateri publice, au reuşit să-şi prezinte concluziile, propunând şi măsurile  adecvate  pentru  ca  astfel  de  fapte  să  nu  se  mai  întâmple,  printre măsuri fiind şi aceea de a revitaliza învăţarea aplicării dreptului internaţional umanitar pentru toate categoriiie de militari din forţele armate canadiene.
Aplicarea  dreptului  fundamental  al  omului  de  a  nu  fi  expus  torturii, tratamentelor  şi  pedepselor  crude,  inumane  şi  degradante  rămâne  la  fel de   precară   şi   la   începutul   mileniului   al   treilea,   când,   în   condiţiile războiului  global  împotriva  terorismului  internaţional,  au  fost  reînviate  de militari  indisciplinaţi  şi  abrutizaţi  practici  naziste  şi  dictatoriale  pe  care lumea civilizată le credea de neimaginat să se întâmple, într-un mod atât de amplu  şi  de  sistematic,  dacă  nu  ar  fi  existat  tolerarea,  încurajarea  şi  chiar concursul unor autorităţi publice civile şi militare. La sfârşitul lunii aprilie 2004, lumea a fost oripilată la dezvăluirea „metodelor de interogare” aplicate de  militari  americani  şi  britanici  în  centre  de  detenţie  din  Irak  şi  Afghanistan. Avându-şi, se pare, originea în tehnicile experimentate în lagărul pentru terorişti de la Guantanamo Bay, torturile de o incredibilă cruzime din închisoarea Abu Ghraib din Bagdad, aplicate uneori unor suspecţi care nici măcar nu erau puşi sub acuzare  pentru  vreo  crimă  anume,  au  devenit  adevărate  acte  de  sadism  şi  s-au constituit  nu  numai  în  tratamente  ilegale  sistematizate  şi  pe  scară  largă,  ci  şi  în abuzuri flagrante, criminale şi nejustificate, preluate parcă din arsenalul metodelor lui Saddam Hussein, care măcar pentru acestea şi tot ar fi trebuit înlăturat de la putere, judecat şi condamnat.
După ce iniţial autorităţile au încercat să ascundă opiniei publice aceste fapte abominabile, „pentru a nu periclita soarta războiului contra terorismului”, s-a sfârşit  prin  a  se  pune  la  dispozitia  presei  informaţiile  adunate  deja  din  anchetele desfăşurate de armată cu luni înainte şi adevărul a ieşit la iveală demonstrând că răul fusese  făcut  şi  că  e  aproape  imposibil  de  reparat.  Autorii  direcţi  ai  crimelor respective  au  invocat  ordinele  superiorilor,  dar  rapoartele  de  anchetă  arată  că, înainte  de  a  pleca  pe  front,  unii  doreau  răzbunarea  pentru  atacurile  din  11 septembrie 2001, iar politiştii militari în cauză au încălcat prevederile Conventiei de la Geneva privind tratamentul prizonierilor.  Autorităţile politice au încercat să minimalizeze  amploarea  fenomenului  invocând  faptul  că  n-au  avut  informaţii  în acest sens; s-au dat însă imediat publicităţii rapoarte detaliate aduse la cunoştinta lor  de  organizaţii  de  supraveghere  a  respectării  drepturilor  omului,  precum Comitetul  Internaţional  al  Crucii  Roşii,  Amnesty  International  şi  Human  Rights Watch care acuză că SUA şi Marea Britanie nu au respectat drepturile omului în lupta antiteroristă.
Presa   a   publicat   un   document   secret,   din   aprilie   2003,   prin   care Departamentul  Apărării  aproba  reguli  de  angajare  mai  dure  în  interogarea prizonierilor  despre  care  se  credea  că  deţin  informaţii  importante  pentru  lupta împotriva terorismului: gândite iniţial pentru Guantanamo Bay şi extinse apoi la închisorile  din  Irak,  aceste  reguli  conţineau  şi  unele  tehnici  de  interogare controversate  în  ceea  ce  priveşte  tratamentele  inumane  şi  degradante,  ca privarea  de  somn,  expunerea  la  frig,  căldură,  lumină  sau  tehnici  „psihologice”, precum  dezbrăcarea  de  haine  a  detinuţilor  şi  anchetarea  lor  în  pielea  goală.  S-a afirmat  că  regulile  de  angajare  respective  au  fost  aprobate  după  luni  întregi  de consultări  cu  psihologi,  medici  şi  specialişti  în  drept  militar;  se  pare,  însă,  că tehnicile au fost „perfecţionate” în Irak de ofiţerii serviciilor de informaţii militare care le-au ordonat gardienilor să-i „pregătească” pe deţinuţi pentru interogatorii, torturile  fiind  filmate  şi  fotografiate  pentru  a-i  descuraja  pe  alţii  să  reziste anchetelor.  Până  la  urmă,  autorităţile  superioare  americane  şi  britanice  şi-au  asumat întreaga  responsabilitate  pentru  abuzurile  comise,  care  au  fost  posibile  din  cauza conducerii  şi  a  organizării  defectuoase,  precum  şi  a  lipsei  de  supraveghere  a militarilor. Chiar dacă, după părerea unora, nu s-au recunoscut problemele de fond şi  nu  se  încearcă  rezolvarea  lor,  guvernul  britanic  a  condamnat  categoric torturarea   deţinuţilor,   declarând   că   se   aşteaptă   din   partea   trupelor   la   un comportament conform celor mai înalte standarde, chiar şi in condiţiile de maximă dificultate cu care se confruntă în Irak, iar guvernul american şi-a cerut scuze, în mod public, pentru cei care au comis actele respective şi a promis că se vor aplica sancţiuni  drastice  autorilor  şi  se  vor  lua  măsuri  compensatorii  pentru  victime, garantându-se că asemenea acte nu se vor repeta, deoarece sunt inacceptabile, nu reprezintă  valorile  americane  şi  nici  standardele  înalte  de  conduită  pe  care  le promovează armata.
Că ceea ce s-a întâmplat a fost oribil şi nu va mai fi tolerat de SUA şi de Marea  Britanie  a  început  să  se  demonstreze  spre  sfârşitul  lunii  mai  când  atât  în armata americană, cât şi în cea britanică s-au dat primele sentinţe de condamnare în procese care începuseră încă în luna martie, concomitent cu aplicarea unor sancţiuni disciplinare şi administrative pentru punerea în pericol a bunei ordini şi disciplinei rnilitare. Am menţionat acest ultim aspect pentru a sublinia că ordinea şi disciplina militară  nu  se  impun  prin  încălcarea  drepturilor  omului,  ci,  dimpotrivă,  prin asigurarea   cunoaşterii,   respectării   şi   aplicării   dreptului   internaţional   al conflictelor armate. Dacă unele măsuri luate, precum interzicerea aparatelor de fotografiat şi filmat sau demolarea închisorii Abu Ghraib, indică încă o oarecare derută a autorităţilor, altele sunt justificate, aşa cum e cazul pedepsirii exemplare a torţionarilor sau înlocuirea comandanţilor care au aprobat tehnicile de interogare a detinuţilor din Irak şi Afghanistan. Toate acestea arată că obţinerea de informaţii vitale  pentru protejarea cetăţenilor unor sate nu este cu nimic mai importantă decât respectarea  drepturilor  omului  din  alte  state,  iar  tortura  şi  tratamentele  ori pedepsele  inumane,  crude  şi  degradante  nu  pot  fi  autorizate  de  nimeni  pentru  a intra  în  practica  operaţiilor  militare,  nici  pentru  a  obţine  în  mod  sistematic mărturisiri şi nici pentru a obţine informaţii şi alte forme de cooperare din partea unor persoane deţinute pe motive de securitate şi apărare naţională. Lecţiile învăţate din aceste evenimente constau în faptul că militarii n-au voie să tortureze şi, la rândul lor, nu pot fi torturaţi atunci când se află în puterea adversarului. Ca gestionari ai mijloacelor  violenţei  armate,  ei  reprezintă  o  parte  a  autorităţii  publice statale pe care trebuie s-o exercite cu profesionalism, demnitate şi onoare, aplicând legile şi obiceiurile războiului recunoscute de lumea civilizată.
_____________
*  Secţia Parchetelor Militare
**  Secţia Parchetelor Militare
[bookmark: _GoBack]
